text: To store stævner skal markere Vejles status som para-sportens hovedstad
  23 januar 2019 kl. 20.17
  To internationale stævner skal markere Vejles ambition om at være hovedstad for parasport.
  Vejle vil være hovedstad for parasporten i Danmark.
  Parasport er for atleter med et handicap, og to gange i løbet af i år vil kommunen være vært for internationale mesterskaber.
  Til marts afvikles et mesterskab i para-dressur på ridecentret Blue Horse ved Randbøldal, og i begyndelsen af august er der EM i kørestolsrugby i DGI Huset i Vejle.
  Samtidigt vil kommunen fokusere på at inkludere para-atleter i almindelige sportsklubber i kommunen, og den vil aktivt forsøge at komme i dialog med handicappede borgere, som ikke selv finder vej til en lokal sportsklub.
  Dan Jørgensen, (K), formand, Kultur- og idrætsudvalget, Vejle Kommune: "Vi glæder os til at skabe en fest, og til at få parasporten ud at leve i byrummet, så borgerne i Vejle kan lære sporten bedre at kende."
  Ikke set før
  Ifølge Vejle er det hverken i ind- eller udland set før, at en kommune kalder sig for hovedstad for parasport og så massivt satser på at understøtte handicappede idrætsudøvere. Planen i Vejle er, at alle byens borgere og institutioner som f.eks. skoler og museer skal inddrages.
  
  Vil skabe en fest
  – Vi glæder os til at skabe en fest, og til at få parasporten ud at leve i byrummet, så borgerne i Vejle kan lære sporten bedre at kende, blive fascineret og selvfølgelig hjælpe de danske atleter ved at skabe en fantastisk kulisse, siger Dan Arnløv Jørgensen, (K), formand for Kultur- og idrætsudvalget i Vejle Kommune.
  
  Daniel Wagner
  Byen har hentet inspiration i bysbarnet Daniel Wagner, som fik sit ene ben amputeret over knæet efter en trampolinulykke som 14-årig. Han er europamester i para-atletik og har vundet masser af medaljer bl.a. EM i længdespring og 100 meter sprint sidste år. I 2015 blev han tredobbelt medaljevinder ved VM i para-atletik i Qatar, og han satte samtidigt ny verdensrekord.
  